Sint-Andries

Sint-Andries is e dêelgemêente van Brugge.
Sint-Andries ed een groendgebied va 20,65 km² e ed 20.430 inweuners (2005). 

 De gemêente 
't Centrum van Sint-Andries ligt in feite ten zuud-westen van Brugge. Vanip de Groate Markt in Brugge centrum is 't oengevêer 4,5 kilomêeters richtienk "De Platse", de plekke wor dat de kerke en 't gemêentnhuus stoan, anders gezeid Sint-Andries centrum eigentlik. Sint-Andries ku je vanuut Brugge-centrum bereikn oj passêert via de Smêepoorte richtienk de Canada Square wor daje via de Gistelsche Stêenweg richtienk 't centrum van Sint-Andries goat.  
In 't centrum sto der een neogotische parochiekerke gewied an Sint Andries en Sint Anna. Rechte tegnover de kerke eje de Platse, vrêe gekend vo ze caféetjes, zyn terrastjes en de friteure Carlos, in 't middn van de Platse. 

Nie verre doavan langst de Gistelsche Stêenweg eje der oke nog de kapelle van 't Boomtjie, me e woender bêeld. Doarachter liggen 't Provinsiehuus Boeverbos (de centroale administroasje van de provinsje) en de provinsjale politieschole.

In Sint-Andries eje oke nog 't stadion van de twêe voetbolclubs van Brugge: Cercle Brugge en Club Brugge, 't Jan Breydelstadium. In 't de gebeurte dovan eje ook 't Olympiabad. 

Sint-Andries kuje noh indelen in klindere wyken lik de Hermitoage, Ter Stroaten en parochies lik Blymoare, Sint-Willibrord, Sint-Boafs. Andere bezienswoardigheden in Sint-Andries zyn Kastêel Tudor, Kastêel Beisbroek mè de volkschsterrenwacht, de Chartreuzinnen, Domein de Koede Keuken met Kastêel Cateline en d'Abdy van Zeevnkerkn. 

Den Expressweg (oftewel den N31) is 'n belangryke verkêersoadere da deure 't groendgebied van Sint-Andries sniedt. Dien ôtoroete verbiendt den zêeoavn van Zeebrugge via Brugge met de belangrieke ôtostrades gelik den E40 en den E403.  Langst den Expressweg richtienk Zeebrugge viend je ôok twêe gevangeniscomplexen.  Enerzieds eje d' oede gevangenisse, "de Refuge" (tegenweurdig 'n ipvangcentrum vor uutgeprocedêerde azielzoekers). Nie verre derneffest viend je 't nieuw complex, just gelegen tusschen de Legeweg, den Expressweg en de spôorweg.
 Beziensweirdigheed'n  
15px Kyk noa Bouwkundig erfgoed in Sint-Andries

 Ploatselyke fauna & flora 
Sint-Andries (en surtout Ver-Sint-Andries, voby de Platse) is e vrée groen & bosryk gebied. Jet an den ene kant roend de côté van 't kanoal en de spoorweg Brugge-Oostende 't begun van de polders woar da je dus in den overgank van zandgroend nor klytegroend voral landelike gebiedn êet. 
Langsch de côté van de Gistelsche Steenweg en de Toeroetsche Steenweg viend je ip de zandigen oendergroend voral busch. Grote domiens zyn de gebiedn van Beisbroek, Chartreuzinnen, Tudor en Tilleghem.
Sins ongeveer 't ende van 2005 zitten der oke were everzwyns an diene côté.  Noar dat schient zoeden ze oftwel geïmportêerd zyn oftwel zoeden ze ûut de kanten van Nôord-Frankriek nor de busschen roend de kânten van de grenze van Sint-Andries zyn gekommen. Ze zitten in feite te sjcharreln roend de busschen an de kanten van d'Abdy van Zeevnkerkn, Loppem en Zilleghem.

Categorie:Brugge
Categorie:Plekke in West-Vloandern